**Referat af ordinær generalforsamling i Anholt Borgerforening.**

1. Valg af dirigent og referent.

Dirigent: Poul Anker Boisen. Referent Anne Sofie Clausen.

Dirigenten konstaterer at mødet er korrekt indkaldt.

2. Bestyrelsens beretning:

**Velkommen til ALLE til en Generalforsamling afholdt uden forhindringer.**

* **Corona-pandemien:** Som mange andre steder har corona desværre fyldt en del også i år.
* **Sommerpakken 2021**:Vi var glade for, at det denne gang blev en sommerpakke, hvor man lokalt selv kunne bestemme, hvornår man ville gøre færgefarten gratis for gående passagerer, cykler og biler med handicapparkeringskort inden for perioden juli, august og september 2021 – dog med en minimumsperiode på 30 dage. Desuden indførte man en ordning, således at man på de enkelte overfarter kunne sikre, at der var plads til os anholtere. Det har været løst med 15 fripladser, der først blev solgt 24 timer før afgang
* Den gratis periode har medført, at Færgeriet kan reducere prisen på færgebilletter fra 1 maj til 24 juni 2022, med brug af de penge der blev sparet i gratisperioden.
* De tilskudsmidler, der blev afsat til at indføre landevejsprincipppet i 2021, er til høring igen i folketinget for at analysere virkningen af tiltaget, og forhåbentlig fører dette til en forbedring eller fastholdelse af princippet.
* **Lægen har klaret test og vacciner** og fået de få positive sat i isolation i samarbejde med hjemmeplejen.
* **Grøn omstilling af færger: F**olketinget afsatte i foråret 2021 en pulje på 285 millioner kroner til grøn omstilling af indenrigsfærger. I mange kommuner er netop færgen en af de rigtig store syndere i CO2-regnskabet, og ansøgninger til puljen viste da også, at kommunen er klar til at sætte ind i forhold til at gøre færgedriften grønnere. Anholt færgen kom ikke i betragtning - tror ikke vores ønsker var grønne nok. Men der kommer en ny pulje Norddjurs kommune og Færgeriet kan søge ind i.
* **Almene boliger til småøerne:** Tilflytning er en nødvendighed for at kunne opretholde vores helårssamfund, men der er alt for få boliger til salg eller leje. Stor var glæden derfor, da Folketinget anerkendte udfordringen omkring manglen på lejeboliger og almene boliger på småøerne og vedtog at afsætte 29,1 mio. kr. til nedbringelse af byggeprisen/anskaffelsessummen for alment byggeri pr. 1.1. 2021. Pengene var væk natten over. Derfor var det også glædeligt, at Udvalget for Småøer tog sagen op, sandsynligvis fordi mange øer i pressen udtrykte stor utilfredshed med, at puljen var brugt, inden de fik søgt. Og endnu mere glædeligt var det, efter at ministeren skriftligt over for ø-sammenslutningen havde udtrykt, at ”det løb var kørt”, at der så kom en ny pulje. Det lykkedes at få afsat yderligere 10 mio. kr. i en pulje med tilskud til almene boliger alene målrettet småøerne. Tilskuddet er stadig på 400.000 kr. pr. bolig og uddeles i 2022 og 2023. Puljen er endnu ikke åben.
* **Politikerbesøg fra udvalget for småøer: Alt dette har vi også kunnet påvirke via et besøg fra ø-sammenslutningen og flere** politikere fra folketingets udvalg for småøer. De besøgte Anholt i August sammen med borgmesteren, og flere fra byrådet. For vi har et problem på Anholt, da vi ikke kan overholde rammebeløbet for almennyttige boliger, som er på 24.360 kr. pr. kvm, pga. udgifter til transport og diæter. Overholder vi ikke dette, kan vi ikke få tilskud. Vi må altså ikke bygge luksus boliger, der koster mere end 24.360 pr. km. så vi er pressede ift. at få nye alm. boliger til øen. Borgerforeningen mener ikke, vi skal bygge “tysker barakker”, som ikke vil kunne stå i en længere årrække. Vi vil i stedet forsøge at påvirke beslutningerne omkring rammebeløbet.
* Derudover har vi haft besøg af Teknik og Miljø fra kommunen. Det sker efter utallige henvendelser fra borgere der mener, at havnens lokalplan ikke følges. Det drejer sig både om ulovlig overnatning og ulovligt byggeri
* **På dagsordenen har også været debat omkring sorte huse** – et punkt hvor Borgerforening har skiftet holdning. Nu mener bestyrelsen, at vi skal have mange flere fleks boliger end de nuværende otte. Fordelen ved fleks boligstatus er, at huset ikke overgår til sommerhusstatus, med de restriktioner dette medfører, når huset skifter ejer. Lovgivningen på området er meget kompleks - og vi er pressede for at kunne bestå som fungerende helårssamfund og i den sammenhæng virker fleksbolig status, som det mindst skadende.
* **Planlov og strandbeskyttelseslinje**
* Vi har ventet og ventet på resultatet af evalueringen af planloven, som har været udskudt pga. corona. Nu er den endelig kommet, og man må bare sige, at for Anholt er der desværre langt fra noget godt nyt at hente, da strandbeskyttelseslinjen fortsat betyder, at det er meget svært at bygge nyt.
* **Derudover har bestyrelsen i det forgangne år arbejdet med**
* Ansættelse af ny cafeteriabestyrer uden held ….
* 3 nye bænke med stor hjælp fra Grundejerforeningen og Morten Abildstrøm.
* Haft debat om hvorvidt Borgerforeningen skal udøve pressecensur i Anholtposten, når der kommer artikler skrevet af folk, der ikke nødvendigvis udtrykker redaktionens eller borgerforeningens holdning. Vi opfordrer stærkt til, at man forholder sig til sager og ikke enkelte personer i de indsendte indlæg.
* Projektet “Anholt, grøn og bæredygtig ø”, som vi har fået penge til gennem regionens udviklingspulje ”Projekt Bæredygtig landsby” og Norddjurs kommune. Kommunen har sat Jesper Stubsgaard Holst fra Fællesforvaltningen til at udvikle projektet i samarbejde med mange ø-boere, og han kom derfor til Anholt tre gange i løbet af efteråret 2021 og tre gange i foråret 2022. Jesper vil sammen med borgerforeningen holde et borgermøde, hvor alle anholtere kan diskutere den fortsatte udvikling af Anholt. Mødet bliver formodentlig d.10. maj, så hold øje med kalenderen. Målet er at søge penge til en ø-konsulent, der kan være med til at lave en udviklingsplan 2040 for Anholt. Denne plan kan bl.a. indeholde planer om udvikling og sikring af havnen mod oversvømmelser i fremtiden, erhvervsudvikling og boligudvikling - samt sikring af et helårssamfund
* Derudover arbejder for at Anholt også bliver en grøn ø i vores handlinger. Vi har fået flere henvendelser omkring affaldssortering og håndteringen af haveaffald. Disse spørgsmål arbejder vi videre med i samarbejde med Reno Djurs, som er det lokale affaldsselskab. Vi modtager fortsat ideer.
* Vi har også støttet, at der søges midler til at genetablere Nordvest revet.
* Vi har fået henvendelse fra flere, som bekymrer sig for miljøet på Anholt. Især omkring beskyttelse af vandområderne, da vand som bekendt er alfa og omega for al dyreliv. Lige fra padder og tudser til fugle og biodiversitet af plantearter. Vi glæder os derfor til at Norddjurs kommune kommer på besøg den 10.maj og ser på afvandingen af Vesterlandet.
* Alt sammen kombineret med en sæson med rigtig mange turister. Rekord igen i år, som jo nok må tilskrives Corona situationen. Borgerforeningen er glad for at færgen ikke er større, da det er en passende regulator for, hvor mange vi kan få til øen. Nu glæder vi os til at se, hvordan en normal sæson kommer til at se ud.
* Mødeaktivitet og fester har været begrænset af Corona.
* Lad os håbe, at projektet Anholt grøn ø finder de vise sten, så Anholt i 2040 ikke er en ø bestående af Herskab og tjenestefolk. En ø der kun er befolket om sommeren.
* Borgerforeningen vi gerne med det fattige ord sige tak til Jette for den store indsat, hun har udøvet med at holde styr på medlemmer, økonomi og mange flere ting. Og ikke mindst en tak til Anholt postens redaktion, der udøver et ualmindeligt stort arbejde med at skrive Anholt posten 4 gange om året.

Efter formandens beretning spørger Kirsten Rasmussen ind til punktet omkring vandstand i grøfter og hvori problemet ligger ift. Biodiversitet, samt hvorfor der er søgt aktindsigt i en borgers løn ift. udgravning af grøfter? Hun tilføjer, at det ikke været muligt at læse referatet fra den ekstraordinære generalforsamling. Dette skyldes ifølge Birgitte Jeppesen, at referatet er forsvundet. Desuden er referater og indkaldelser ikke hængt op, fordi nøglen til udhængsskabet, hvor det normalt hænger, er blevet væk.

Frank Svensson der er medlem af bestyrelsen af borgerforeningen svarer, at der er søgt indsigt i sagen, da han ønsker at finde ud af, hvad det koster at udgrave grøfter for at se, hvad der evt. skal søges af midler for at man fremover kan afholde sig fra at udgrave grøfterne.

Anders Rytter mener ikke, det er korrekt at søge indsigt i økonomi, men derimod at arbejde for at bevare vand og natur via Anholt Borgerforening.

Birgitte svarer, at Anholt Borgerforening er gået ind j sagen, da flere har rettet henvendelse til kommunen uden at få tilfredsstillende svar omkring afvanding af Vesterlandet.

Anders Rytter spørger hvorfor borgerforeningen først er gået ind i sagen nu, da det måske havde givet større pondus at Borgerforeningen var gået ind i sagen tidligere.

Birgitte svarer, at det skyldes, at der ikke var rettet henvendelse til Borgerforeningen før.

Anders Rytter spørger ind til hvad der menes med censur i forhold til, hvorfor der nu kun er deltidspræst og debatten omkring emnet i Anholt Posten. Det konkrete tilfælde forklares kort, hvorefter Signe Hylby markerer og fortæller, at hvis der er tvivlsspørgsmål til indlæg eller debat i Anholt Posten, rettes der henvendelse til bestyrelsen, som tager stilling.

**3. Regnskabsaflæggelse ved Jette Hansen.**

Regnskabet kan ses på foreningens hjemmeside, men Jette forklarer følgende: Forskelle fra tidligere år skyldtes gave fra turist, udgift til gaver til frivillige og underskud fra afholdelse af Bankospil. Det drejer sig om er en difference på ca 10.000 kr fra sidste år til i år.

Plejegruppen figurerer stadig med et beløb på 17.121,58 kr. Generalforsamlingen opfordrer til, at de penge bliver brugt på øens ældre. Der afventes en tilbagemelding fra bestyrelsen i borgerforeningen til næste års generalforsamling.

Der er nu en kassebeholdning på 145.000 kr.

**4. Indkomne forslag**

A: Forslag til vedtægtsændringer fra bestyrelsen: Nuværende tekst:

**§ 3. Medlemsforhold og kontingent**

Som medlem kan optages enhver, der har fast bopæl på Anholt og er fyldt 15 år.

Som æresmedlem kan bestyrelsen på den ordinære generalforsamling indstille enhver, der har gjort en særlig indsats for Anholt.

Ind- og udmeldelse sker ved henvendelse til formand eller kasserer.

Kontingentet fastsættes helårsvis af generalforsamlingen. Kontingentet skal være betalt senest 31. december for det pågældende år.

Kontingentrestance medfører tab af medlemskab.

**Dette afsnit ændres til:**

**§ 3. Medlemsforhold og kontingent**

Som medlem kan optages enhver, der har fast bopæl på Anholt og er fyldt 15 år.

Som æresmedlem kan bestyrelsen på den ordinære generalforsamling indstille enhver, der har gjort en særlig indsats for Anholt.

Ind- og udmeldelse sker ved henvendelse til formand eller kasserer.

Kontingentet fastsættes helårsvis af generalforsamlingen. Kontingentet betales forud for det pågældende år senest 1/3, hvilket giver adgang til generalforsamlingen.

Kontingentrestance medfører tab af medlemskab.

**Begrundelserne for at ændre vedtægterne i §3 er følgende:**

A: Når man har betalt kontingent for det pågældende år, har man ret til på generalforsamlingen at være med til at bestemme foreningens politik og planer det pågældende år. Man har således også betalt for Anholtposten, inden man modtager den hele det pågældende år. Der er altså ingen, som kan være med til at bestemme foreningens politik og modtage Anholtposten gratis, for derefter at lade være med at betale kontingent for det pågældende år, som tilfældet er i dag.

B: Når medlemmerne har betalingsfrist 1/3, vil det være nemmere at huske at få betalt kontingent, fordi man netop har fået indkaldelse til Generalforsamlingen. Vi ved, at enkelte glemmer at betale kontingent lige op til jul og nytår, og vi ønsker ikke at miste medlemmer på grund af sådan en banal fejl. Vi ønsker derimod at styrke beboerdemokratiet ved at have så mange medlemmer som muligt.

C: Borgerforeningen betaler medlemskab til Sammenslutningen af danske småøer ud fra vores medlemstal. Anholt har stor glæde af SADS´s arbejde for alle småøer i Folketinget og i udvalg. Vi vil derfor gerne betale mere rimeligt i forhold til vores indbyggertal.

Kommentarer: Når vi ændrer kontingentbetalingen fra bagudbetaling til forudbetaling, så vil der være et år, hvor vi får mindre ind i kontingent. Vi kan løse det problem ved at kræve kontingent op her 1/5 2022 og igen inden 1/3 2023 eller vi kan bruge af vores kassebeholdning. Det problem skal vi måske også lade generalforsamlingen diskutere.

Forslaget vedtages enstemmigt. Betaling sker derfor fremover senest 1. marts. Næste betaling er senest 1. marts 2023.

B: Forslag fra Signe Hylby

Med udgangspunkt i Foreningens formål punkt 2:

2. at medvirke til at støtte sammenholdet på øen

foreslår undertegnede hermed at flagdage på Anholt udvides.

Jeg foreslår at der flages på Bybakken i anledning af alle runde fødselsdage for fastboende startende med 10 år. For fastboende gælder det dog stadig, at der flages i anledning af fødselsdage for ældre hvert 5 år (70, 75, 80 osv.), barnedåbe, konfirmationer, bryllupper, sølvbryllupper, guldbryllupper og begravelser.

Hvis man ikke ønsker flagning, skal dette meddeles formanden for flaglauget.

De allerede besluttede officielle flagdage bibeholdes.

Forslaget vedtages enstemmigt.

C: Forslag fra Byggemand Per Henriksen

Jeg tænkte omkring juletid med den snak omkring ”sorte huse” om det ikke var en ide, at vi fik noget julebelysning i de mørke Anholt gader. Noget julebelysning som kunne gøre vores mørke gader/grusveje noget hyggeligere at færdes i. Det kunne eks være noget, som blev skruet fast i de lygtepæle der er i byen. Det vil jo selvfølgelig koste noget, men man kunne sikkert søge nogle puljer eller fonde. Når det eventuelt er etableret, så kunne vi erhvervs drivende på Anholt give et årligt beløb til vedligeholdelse fremad rettet. Mvh. Byggemanden

Generalforsamlingen beslutter, at der tales om Dark Sky om deres holdning til forslaget. Der tages derfor kontakt med forslagsstilleren.

D: Forældrebestyrelse for Anholt Skole og Børnehave vil gerne stille et forslag om, at der bliver nedsat en arbejdsgruppe til at modtage nye borgere på øen.

Der kommer flere positive tilkendegivelser i forhold til forslaget. Søren Tordrup, skoleleder bliver leder af arbejdsgruppen og indkalder til videre arbejde.

**5. Kontingentfastsættelse:**

Kontingent fastsættes til kr 200 for individuelt medlemskab og kr 350 for en husstand.

**6. Valg af bestyrelse, revisor samt suppleanter**

Der skal vælges 4 bestyrelsesmedlemmer for 2 år På valg er Karen Konge, Frank Svensson, Birgitte Jeppesen og Jakob Kjærgaard. Sidstnævnte ønsker ikke genvalg.

Følgende vælges ind: Karen Konge, Birgitte Jeppesen, Bjarke Fonnesbech, Gitte Andersen og Jacob Grell vælges for 1 år.

 2 suppleanter (for 1 år)

Vælges ind Poul Anker

 Revisor (for 2 år) På valg er Lotte Brinkmann

Ane Bank Olesen vælges.

 1 revisorsuppleant (for 1 år)

Jakob Garde vælges.

7. Eventuelt: Der var ingen punkter under evt.

Anholt den 4-4-2022.

Bestyrelsen godkender referatet og takker for en god generalforsamling.